Vir skooltake: Ons leer meer oor ruimteverkenning | Huisgenoot
Die verkenning van die ruimte het 'n moontlikheid geword nadat Duitsland in die Tweede Wêreldoorlog ballistiese missiele ontwikkel het. Ná die oorlog het Amerika en die Sowjetunie (Rusland) hul eie missielprogramme van stapel gestuur en dit het gou in 'n ruimtewedloop tussen dié twee magtige lande ontwikkel.
Ná die ruimtewedloop het 'n tydperk van samewerking in die ruimte gevolg, soos versinnebeeld deur die Internasionale Ruimtestasie. Lees hier hoe dit alles gebeur het.
In die Tweede Wêreldoorlog het Duitsland ballistiese missiele ontwikkel om Brittanje mee aan te val. Dit was vuurpylaangedrewe missiele vol plofstof wat oor 'n lang afstand kon vlieg en waarvan die baan in die vorm van 'n hoë boog was.